OBH 386/1999.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása:
	A panaszos beadványában azt sérelmezte, hogy a családok támogatásáról szóló 1998. évi LXXXIV. törvény 1999. január 1-jétől az élettársi kapcsolatban a gyermekek után alacsonyabb összegű családi pótlékot biztosít, mint a családok támogatásáról és a családi pótlékról szóló 1990. évi XXV. törvény. A panasz szerint a családi pótlékot a vérszerinti szülőknek külön kell kérni, összegének megállapításánál azt a háztartásban élő vérszerinti gyermeket lehet figyelembe venni, akire tekintettel a szülő jogosult.
A panaszos munkáltatójától vérszerinti egy gyermeke, valamint élettársa két gyermeke után gyermekenként 5900 Ft ellátásban részesült. Az új törvény hatálybalépését követően pedig csak saját gyermeke után 3800 és élettársa a két gyermeke után gyermekenként 4700 Ft ellátásban részesült, ezért 4500 Ft havi bevétel kiesése van a családnak.

Érintett alkotmányos jogok:

Jogbiztonsághoz való jog [Alkotmány 2. § (1) bekezdés]
Szociális biztonsághoz való jog (Alkotmány 70/E. §)

Alkalmazott jogszabályok:

- A családi pótlékról és a családok támogatásáról szóló 1990. évi XXV. törvény és a   végrehajtására kiadott 65/1995. (VI.17.) Korm. rendelet
- 1998. évi LXXXIV. törvény a családok támogatásáról és a végrehajtására kiadott 223/1998. (XII.30.) Korm. rendelet.

Megállapított tényállás:
	A panaszos munkáltatójától (Volán Rt. Tapolca) az 1980. szeptember 3-án született vérszerinti gyermeke, valamint élettársa 1987. november 2-án és 1989. május 24-én született gyermeke után gyermekenként 5900 Ft családi pótlékban részesült. A fenti megállapítás és folyósítás több helyen volt joggyakorlat annak ellenére, hogy az akkor hatályos törvény szerint is családi pótlékra a törvényben előírt egyéb feltételek mellett a "vérszerinti, örökbefogadó és nevelőszülő" volt jogosult, az élettárs nem.
A családok támogatásáról szóló 1998. évi LXXXIV. törvény hatálybalépését követően 1999. január 1-jétől a panaszos munkáltatója a vérszerinti gyermek után 1999. januártól - júniussal bezárólag folyósította az egy gyermekre járó 3800 Ft családi pótlékot. Az élettárs pedig 1999. január 1-jétől az Országos Egészségbiztosítási Pénztár Középdunántúli Általános Területi Főosztályától részesül a két gyermekére járó havi kétszer 4700 Ft ellátásban. A családok támogatásáról szóló 1998. évi LXXXIV. törvény szerint is a családi pótlékra jogosult "a vérszerinti, az örökbefogadó szülő" kibővítve a jogosultak körét "a szülővel együttélő házastárs"-sal, azonban az élettárs nem szerepel e törvényben sem a jogosultak között.
	A vizsgálat során megállapítottam, hogy az 1990. évi XXV. törvényt - számos esetben - a fentiekhez hasonlóan tévesen értelmezve alkalmazták, eltérő volt a joggyakorlat, amelynek ténye azonban csak az 1998. évi LXXXIV. törvény hatálybalépését követően vált nyilvánvalóvá. Az új törvény 50. § (3) bek. átmeneti rendelkezése szerint "akinek 1998. december 31-ig családi pótlékot ... folyósítottak" új igény nélkül tovább lehetett volna folyósítani. A panaszolt esetben azonban helyesen járt el a panaszos munkáltatója, amikor csak a vérszerinti gyermek ellátását folyósította a jogosultsága hónapjáig (életkora, illetve tanulmányai befejezésére tekintettel), ezzel korrigálta a korábbi helytelen joggyakorlatot. 
A panaszos vérszerinti gyermeke ellátásra való jogosultságának megszűnésével gyakorlatilag a panasz okafogyottá vált.
	A fentiekre tekintettel az alkotmányos jogokkal összefüggésben visszásság nem állapítható meg, a vizsgálatot lezártnak tekintem.

Budapest, 2000.  július 25.

Gönczöl Katalin